depresjon
        
         (geografi)
Store norske leksikon,Geografi,Naturgeografi
Depresjon er den delen av landjorden som ligger lavere enn havspeilet. I tørre områder på jorda hvor nedbøren er mindre enn fordampningen, vil disse depresjonene fylles med sjøer eller myrer uten avløp, eller være helt tørre.
Den største og også dypeste depresjonen på jorda er den store senkningen i det sørøstlige Europa på grensen til Asia, som for en del opptas av Det kaspiske hav med overflate 30 meter under havet. Sjøens største dybde er 1098 meter. Hele senkningen er på 736 000 kvadratkilometer. Svært dyp er også den i Midtøsten, hvor Dødehavets vannspeil ligger ca. 400 meter under havspeilet og med sjøbunnen til ca. 800 meter under havet.I områder med fuktigere klima hvor nedbøren overstiger fordampningen, fylles slike depresjoner med sjøer som får avløp til havet, og dermed overflate høyere enn dette. Slike kalles kryptodepresjoner, og mange av Norges store innsjøer er slike, for eksempel Mjøsa og Tinnsjø. Dypeste kryptodepresjon i Europa er Hornindalsvatnet, som ligger 52 meter over havet og med bunnen 462 meter under havet. Bajkalsjøen, som ligger 455 meter over havet og med største målte dybde 1620 meter, er verdens dypeste kryptodepresjon. Et utvalg av verdens dypeste depresjoner Sted og meter under havet      Dødehavet, Jordan, Israel  ca. 400    Assal (Danakil), Djibouti  155    Turfan-senkningen, Kina  154    Qattara, Egypt  133   Mangysjlakhalvøya, Kasakhstan  132    Danakil-senkingen, Etiopia  125    Death Valley, California, USA  86 Les mer i Store norske leksikon Norges dypeste innsjøer verdens dypeste innsjøer